
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 



РЕШЕНИЕ

№ РС-387-20-099

	Днес, 25.09.2020 г., Комисията за противодействие на корупцията и за отнемане на незаконно придобито имущество /КПКОНПИ/, в състав:

	Председател: Сотир Цацаров
	Заместник – председател: Антон Славчев
	Член: Антоанета Цонкова
	Член: Пламен Йоцов
	Член: Силвия Къдрева

У С Т А Н О В И:

	Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ), образувано въз основа на Решение за образуване на производство за конфликт на интереси № КИ-148/01.07.2020 г. на Комисия за противодействие на корупцията и за отнемане на незаконно придобитото имущество (КПКОНПИ) по сигнал с рег. № ЦУ01/С-387/22.06.2020 г.
	Сигналът е подаден против Неделчо Рядков – общински съветник в Общински съвет - П.
	По същество, в сигнала се твърди, че общинският съветник Неделчо Рядков  не е подал декларация по чл. 35, ал. 1 от ЗПКОНПИ. След като Рядков е заел длъжността общински съветник в Общински съвет – П., фирмата на неговия баща А. Р. – ЕТ „**********“ започва да доставя фракция на общинското дружеството „**********“ ЕООД („**********“ ЕООД) на двойно по-високи цени за тон от цената на предишния доставчик – „**********“ АД – от 7.50 лв. за тон на 14.00 лв. за тон.
	Рядков гласува решения в Общински съвет – П., касаещи общинското дружество при пряк конфликт на интереси.
	ЕТ „**********“ доставя хранителни продукти за социалната услуга „Домашен социален патронаж“, включена в структурата на Община П.. Бюджетът на Дирекция „Социален патронаж“  се определя и гласува от Общински съвет – П., като Рядков има и контрол върху неговото разходване. Рядков не е подал декларация за промяна на декларираните обстоятелства и не си е направил отвод при горните случаи.
	Към сигнала, като  доказателства са приложени копия от фактури.
	От председателя на ПК по „Законност, обществен ред, предотвратяване на конфликт на интереси и развитие на местното самоуправление“ при Общински съвет – П. са изискани и представени следните доказателства: клетвен лист на Неделчо Рядков за мандат 2019 – 2023 г. от 15.11.2019 г.; Протокол № 5 от заседание на Общински съвет – П., проведено на 10.02.2020 г., на което е приет бюджета на Община П. за 2020 г., докладна записка № Д-ОБС-16/23.01.2020 г. на кмета на Община П. относно: Приемане на сборния бюджет на Община П., Решение № 6/19.12.2019 г. на Общински съвет – П., извадка от Протокол № 3 от 19.12.2019 г. на Общински съвет – П., Решение № 56/31.03.2020 г. на Общински съвет – П., извадка от Протокол № 7 от 31.03.2020 г. на Общински съвет – П., Решение № 93/25.06.2020 г. на Общински съвет – П. и извадка от Протокол № 11 от 25.06.2020 г. на Общински съвет – П..
	От кмета на Община П. e изискана и представена информация за сключени между Община П. и ЕТ „**********“ договори за доставка на хранителни продукти за социалната услуга „Домашен социален патронаж“.
	От управителя на „**********“ ЕООД е изискан и представен договор за услуга от 20.02.2020 г., с предмет: доставка на пясък и фракция, сключен с ЕТ „**********“, както и фактури с № 06076 от 29.11.2018 г., № 06371 от 31.07.2019 г. и № 06122 от 24.01.2019 г. за закупуване на фракция от дружеството „**********“ АД.
	Служебно е извършена справка в Регистър НБД „Население“, в електронната страница на Община П., в Регистъра на трудовите договори на НОИ, в електронната страница на Агенция по обществени поръчки и в Търговски регистър.


От събраните в хода на административното производство доказателства Комисията установи следното от фактическа страна:


	Сигналът е подаден от лице, с посочени имена и е подписан.
	Неделчо Рядков е избран за общински съветник в Общински съвет – П. за мандат 2019 – 2023 г., и е положил клетва 15.11.2019 г.
	От извършената справка в Търговски регистър е установено, че ЕТ „**********“ с ЕИК ********** е с едноличен търговец А. Н. Р. с ЕГН **********.
	„**********“ ЕООД с ЕИК ********** е общинско дружество с предмет на дейност: експлоатация, поддръжка, строителство, инвестиционна дейност, водопроводни, канализационни и строителни услуги и с управител С. В. С. с ЕГН **********.
	Съгласно чл. 39, ал. 1, т. 6 от Устройствен правилник на общинска администрация – П. „Домашен социален патронаж“ е звено към общинската администрация, което подпомага нейната дейност при осъществяване на социални дейности за възрастни.
	От извършената справка в Регистъра на трудовите договори на НОИ се установява, че В. М. П. с ЕГН ********** заема длъжността „директор социални услуги в общината“ в Община П. от 01.04.2017 г.
	От извършената справка в НБД „Население“ е установено, че Неделчо Рядков с ЕГН ********** е син на А. Н. Р..
	Не се установява родство между Неделчо Рядков и С. И. И., както и между Неделчо Рядков и Й. С. М..
	С Решение № 39 от Протокол № 5 от 10.02.2020 г. на основание чл. 52, ал. 1 и чл. 21, ал. 1, т. 6, във връзка с чл. 27, ал. 4 и ал. 5 от ЗМСМА, чл. 94, ал. 2 и ал. 3 и чл. 39 от Закона за публичните финанси, във вр. с разпоредбите на ЗДБРБ за 2020 г., ПМС № 381/2019 г. за изпълнение на държавния бюджет на РБ за 2020 г. и Наредбата за условията и реда за съставяне на бюджетната прогноза за местните дейности за следващите три години и за съставяне, приемане, изпълнение и отчитане на общинския бюджет на Община П. Общински съвет – П. е приел бюджета на Община П. за 2020 г. В т. 1.2. По разходите в размер на 18 815 227 лв., разпределени по функции, дейности и параграфи, съгласно Приложени 2,  Раздел „Местни дейности“, V. Функция „Социално осигуряване, подпомагане и грижи“ за Дейност /524/ „Домашен социален патронаж“ е предвиден бюджет в размер на 307 437 лв., включително за заплати за персонал, други възнаграждения и плащане, осигурителни вноски, издръжка, данъци, такси и санкции.
	Видно от списъка на поименното гласуване на Решение № 39 от Протокол № 5 от 10.02.2020  г. на Общински съвет – П. Неделчо Рядков е гласувал „ЗА“ приемането му.
	С Решение № 6 от Протокол № 3 от 19.12.2019 г. на основание чл. 137, ал. 1, т. 5 от Търговския закон, чл. 34, ал. 5 и ал. 6 от ЗМСМА, чл. 21, ал. 1, т. 9 и ал. 2, във вр. с чл. 27, ал. 4 и ал. 5 от ЗМСМА, чл. 4, ал. 1, т. 1, чл. 10, ал. 1 и чл. 11, ал. 1 от Наредбата за условията и реда, при които общината упражнява правата си на собственик върху общинската част от капитала на търговските дружества Общински съвет – П. освобождава С. И. И. като Управител на „**********“ ЕООД и избира за временно изпълняващ длъжността управител на „**********“ ЕООД С. В. С. за срок до провеждане на конкурс за избирането на постоянен управител.
	Видно от списъка на поименното гласуване на Решение № 6 от Протокол № 3 от 19.12.2019 г. на Общински съвет – П. Неделчо Рядков е гласувал „ЗА“ приемането му.
	С Решение № 56 от Протокол № 7 от 31.03.2020 г. на основание чл. 198б, т. 2 и чл. 198е, ал. 3 и ал. 5 от Закона за водите, във вр. с чл. 21, ал. 1, т. 9, т. 15 и т. 23 от ЗМСМА Общински съвет – П. определя представител на Община П. в органите на управление на „**********“ кмета на Община П. – Й. С. М., за срок на мандата 2019 г. – 2023 г.
	Видно от списъка на поименното гласуване на Решение № 56 от Протокол № 7 от 31.03.2020 г. на Общински съвет – П., Неделчо Рядков е гласувал „ЗА“ приемането му.
	С Решение № 93 от Протокол № 11 от 25.06.2020 г. на основание чл. 21, ал. 1, т. 8 и т. 23 и ал. 2 от ЗМСМА Общински съвет – П. приема Годишен финансов отчет на „**********“ ЕООД за 2019 г.
	Видно от списъка на поименното гласуване на Решение № 93 от Протокол № 11 от 25.06.2020 г. на Общински съвет – П. Неделчо Рядков е гласувал „ЗА“ приемането му.
	С писмо изх.№ 24-155-1#1/03.08.2020 г. кметът на Община П. удостоверява, че Община П. няма сключени договори с ЕТ „**********“ за доставка на хранителни продукти за социалната услуга „Домашен социален патронаж“ за периода от 01.11.2019 г. до настоящия момент.
	От извършената справка в електронната страница на Агенция по обществени поръчки се установява, че Община П. е провела обществена поръчка с предмет: Приготвяне и доставяне на храна за нуждите на Обществена трапезария, функционираща в сградата на Домашен социален патронаж – гр.П., финансирана по процедура за директно предоставяне на БФП BG05FMOP001-03.002 „Осигуряване на топъл обяд 2016-2019“ в съответствие с ПМС № 37/23.02.2015 г. съфинансирана от ФЕПНЛ с изх.№ 15-03-53 от 13.09.2017 г.
	В резултат на проведената обществена поръчка на 13.09.2017 г. между Община П., представлявана от Н. Й. З. – кмет на Община П. и дружеството „**********“ ЕООД с ЕИК **********, представлявано от К. С. Л. в качеството му на управител е сключен договор № ДОГ-311/13.09.2017 г. с предмет: Приготвяне и доставяне на храна за нуждите на Обществена трапезария, функционираща в сградата на Домашен социален патронаж – гр.П., със срок на изпълнение в рамките на 852 календарни дни, но не по-късно от 31.12.2019 г.
	На 20.02.2020 г. между „**********“ ЕООД, представлявано от управителя С. С. в качеството му на възложител и ЕТ „**********“, представлявано от А. Р., в качеството му на изпълнител е сключен Договор за услуга с предмет: Доставка на пясък и фракция, за срок от една година от датата на подписването му при цена на услугата в размер на 14,00 лв. за тон в предходен период.
	От фактури с № 06076 от 29.11.2018 г., № 06371 от 31.07.2019 г. и № 06122 от 24.01.2019 г. е видно, че  дружеството „**********“ ЕООД е закупувало фракция от дружеството „**********“ АД на цена от 7.50 лв. за тон в предходен период.
	

При така установената фактическа обстановка Комисията стигна до следните правни изводи:


	Сигналът е подаден от лице, идентифицирано по реда на чл. 48, ал. 1 от ЗПКОНПИ.
	За да е осъществен конфликт на интереси по смисъла на чл. 52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
	Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
	Неделчо Рядков, в качеството си на общински съветник в Общински съвет – П. е лице, заемащо висша публична длъжност по смисъла на чл. 6, ал. 1, т. 32, предложение четвърто от ЗПКОНПИ.
	С оглед горното КПКОНПИ е компетентна да разгледа подадения сигнал.
	Определящо за установяването или липсата на конфликт на интереси е наличието на упражнено правомощие по служба в частен интерес - личен или на свързано лице по смисъла на § 1, т. 15 от ЗПКОНПИ, предопределен от възможността за реализиране на материална или нематериална облага, както и възможност този интерес да повлияе върху безпристрастното и обективно изпълнение на правомощията по служба на лицето, заемащо публична длъжност.
	В хода на производството се установи родство по права линия между Неделчо Рядков и А. Н. Р. (баща), което обуславя свързаност помежду им по смисъла на § 1, т. 15, б.“а“ от ДР на ЗПКОНПИ.
	Не се установи Неделчо Рядков да е роднина по права линия, по съребрена линия - да четвърта степен включително, и по сватовство – до втора степен включително със С. В. С. - управител на дружеството „**********“ ЕООД, което от своя страна налага извода, че същите не са свързани лица по смисъла на § 1, т. 15, б. „а“ от ДР на ЗПКОНПИ.
	В правомощие на Общинския съвет, съгласно разпоредбата на чл. 21, ал. 1, т. 6 от ЗМСМА е приемането и изменението на годишния бюджет на общината, осъществява контрол и приема отчета за изпълнението му, а съгласно чл. 33, ал. 1, т. 3 общинският съветник има право да участва в обсъждането и решаването на всички въпроси от компетентността на съвета.
	В хода на производството се установи, че Неделчо Рядков, в качеството си на общински съветник в Общински съвет – П. е упражнил правомощията си на общински съветник, произтичащи от разпоредбата на чл. 21, ал. 1, т. 6 от ЗМСМА и е участвал в гласуването и приемането на Решение № 39 от Протокол № 5 от 10.02.2020 г. на Общински съвет – П., с което е приет бюджета на Община П. за 2020 г., в това число и разходната част за дейност „Домашен социален патронаж“, като звено към общинската администрация, което подпомага нейната дейност при осъществяване на социални дейности за възрастни.
	С така приетото решение на Общински съвет – П.а се определя приходната и разходната част по бюджета на общината, за съответната календарна година и касае финансовата рамка на дейностите на територията на Община П., в частност и дейността на „Домашен социален патронаж“.
С приетата разпоредба на чл.37, ал.2 от ЗМСМА, обн. в ДВ, бр.70 от 2020 г., в Закона за изменение и допълнение на Закона за местното самоуправление и местната администрация, в сила от 07.08.2020 г., законодателят е приел, че „за общинския съветник, включително за председателя на общинския съвет, не е налице конфликт на интереси при участие в подготовката, обсъждането и приемането на бюджета на общината и на възнаграждението на кметовете, на председателя на общинския съвет и на общинските съветници“. По този начин законодателят по категоричен начин е изключил наличието на нарушение, съставляващо конфликт на интереси по отношение на общинските съветници и председателите на общински съвети във връзка с упражнените от тях правомощия, свързани с гласуването на бюджета на общината и на съответните им възнаграждения.
С разпоредбата на §5 от Преходните и заключителни разпоредби на Закона за изменение и допълнение на ЗМСМА, обн. в ДВ, бр.70 от 2020 г., в сила от 07.08.2020 г., законодателят е приел, че започнатите производства по установяване на несъвместимост или на конфликт на интереси за общински съветници, които не са приключили до влизане в сила на този закон, се приключат при условията на същия.
	Горното е основание КПКОНПИ да приема, че по отношение на упражненото правомощие на Неделчо Рядков, в качеството му на общински съветник в Общински съвет – П. при гласуването и приемането на Решение № 39 от Протокол № 5 от 10.02.2020 г. на Общински съвет – П., касаещо бюджета на Община П. за 2020 г. не е налице нарушение по чл. 52 от ЗПКОНПИ.
	Съгласно разпоредбата на чл.21, ал.1, т.9 от ЗМСМА общинският съвет приема решения за създаване, преобразуване и прекратяване на търговски дружества с общинско имущество и избира представителите на общината в техните органи.
	Неделчо Рядков, в качеството си на общински съветник в Общински съвет – П. е упражнил правомощията си на общински съветник, произтичащи от разпоредбата на чл. 21, ал. 1, т. 6, във връзка с чл. 21, ал. 1,т. 9  от ЗМСМА и е участвал в гласуването и приемането на Решение № 6 от Протокол № 3 от 19.12.2019 г. на Общински съвет – П., с което е освободен С. И. И. като Управител на „**********“ ЕООД и избира за временно изпълняващ длъжността управител на „**********“ ЕООД С. В. С., за срок до провеждане на конкурс за избирането на постоянен управител.
	Обстоятелството, че Неделчо Рядков не е свързано лице по смисъла на § 1, т. 15, б. „а“ от ДР на ЗПКОНПИ със С. В. С. изключва наличието на частен интерес от страна на Неделчо Рядков при гласуване на Решение № 6 от Протокол № 3 от 19.12.2019 г. на Общински съвет – П..
	Липсата на частен интерес на лицето, заемащо висша публична длъжност при упражняването на правомощията или задълженията му по служба по конкретен повод, изключва наличието на нарушение на разпоредбите на Глава VIII, Раздел II от ЗПКОНПИ от страна на Неделчо Рядков, в качеството му на лице, заемащо висша публична длъжност по смисъла на чл. 6, ал. 1, т. 32, предложение четвърто от ЗПКОНПИ, при гласуването на Решение № 6 от Протокол № 3 от 19.12.2019 г. на Общински съвет – П..
	Съгласно разпоредбата на чл.21, ал.1, т. 15 от ЗМСМА общинският съвет приема решения за участие на общината в сдружения на местни власти в страната и в чужбина, както и в други юридически лица с нестопанска цел и определя представителите на общината в тях.
	Неделчо Рядков, в качеството си на общински съветник в Общински съвет – П. е упражнил правомощията си на общински съветник, произтичащи от разпоредбата на чл. 21, ал. 1, т. 6, във връзка с чл. 21, ал. 1, т. 15  от ЗМСМА и е участвал в гласуването и приемането на Решение № 56 от Протокол № 7 от 31.03.2020 г. на Общински съвет – П., с което е определен кмета на Община П. – Й. С. М. за представител на Община П. в органите на управление на „**********“, за срок на мандата 2019 г. – 2023 г.
	Обстоятелството, че Неделчо Рядков не е свързано лице по смисъла на § 1, т. 15, б. „а“ от ДР на ЗПКОНПИ с Й. С. М. изключва наличието на частен интерес от страна на Неделчо Рядков при гласуване на Решение № 56 от Протокол № 7 от 31.03.2020 г. на Общински съвет – П..
	Липсата на частен интерес на лицето, заемащо висша публична длъжност при упражняването на правомощията или задълженията му по служба по конкретен повод, изключва наличието на нарушение на разпоредбите на Глава VIII, Раздел II от ЗПКОНПИ от страна на Неделчо Рядков, в качеството му на лице, заемащо висша публична длъжност по смисъла на чл. 6, ал. 1, т. 32, предложение четвърто от ЗПКОНПИ, при гласуването на Решение № 56 от Протокол № 7 от 31.03.2020 г. на Общински съвет – П..
	Съгласно разпоредбата на чл.21, ал.1, т. 23 от ЗМСМА общинският съвет решава и други въпроси от местно значение, които не са от изключителната компетентност на други органи, включително за обявяване на определен ден за празничен и неприсъствен на територията на общината, района, кметството или населеното място по предложение на кмета на общината след съгласуване с областния управител.
	Съгласно чл. 2, ал. 3 от Наредбата за условията и реда, при които общината упражнява правата си на собственик върху общинската част от капитала на търговските дружества на Общински съвет – П. общинският съвет приема решения, когато упражнява правата на общината като едноличен собственик , а кметът на общината издава заповеди.
	Неделчо Рядков, в качеството си на общински съветник в Общински съвет – П. е упражнил правомощията си на общински съветник, произтичащи от разпоредбата на чл. 21, ал. 1, т. 6, във връзка с чл. 21, ал. 1, т. 23 от ЗМСМА и е участвал в гласуването и приемането на Решение № 93 от Протокол № 11 от 25.06.2020 г. на Общински съвет – П., с което е приет Годишен финансов отчет на „**********“ ЕООД за 2019 г.
	Решението, с което е приет годишният финансов отчет на „**********“ ЕООД не създава права, нито засяга интереси на лица и организации, а е във връзка с контролните правомощия на общинския съвет, и не води до облага за лицето, заемащо висша публична длъжност и за свързани с него лица. Липсата на облага обуславя липсата на частен интерес на Неделчо Рядков, в качеството му на общински съветник в Общински съвет – П..
	Липсата на частен интерес на лицето, заемащо висша публична длъжност при упражняването на правомощията или задълженията му по служба по конкретен повод, изключва наличието на нарушение на разпоредбите на Глава VIII, Раздел II от ЗПКОНПИ от страна на Неделчо Рядков, в качеството му на лице, заемащо висша публична длъжност по смисъла на чл. 6, ал. 1, т. 32, предложение четвърто от ЗПКОНПИ, при гласуването на Решение № 93 от Протокол № 11 от 25.06.2020 г.  на Общински съвет – П..
	В правомощията на управителя на „**********“ ЕООД е да сключва договори с трети лица, свързани с дейността на дружеството.
	В хода на производството е установено, че на 20.02.2020 г. между „**********“ ЕООД, представлявано от С. С., като управител и ЕТ „**********“, представлявано от А. Н. Р. е сключен Договор за услуга с предмет: Доставка на пясък и фракция, за срок от една година. 
	Сключването на договори между „**********“ ЕООД и трети физически или юридически лица е от компетентността на управителя на дружеството и е извън правомощията на общинския съвет и в частност на общинския съветник.
	По отношение на твърденията в сигнала за сключен договор между Община П. и ЕТ „**********“ за доставка на хранителни продукти за социалната услуга „Домашен социален патронаж“, видно от представеното с писмо изх.№ 24-155-1#1/03.08.2020 г. от кмета на Община П. се установява, че няма сключен такъв.
	
	Предвид горното на основание чл. 74, ал. 1 и ал. 2 от ЗПКОНПИ, чл. 37, ал. 2 от ЗМСМА във връзка с § 5 от ПЗР на ЗМСМА, Комисията за противодействие на корупцията и за отнемане на незаконно придобито имущество,


РЕШИ:


	НЕ УСТАНОВЯВА конфликт на интереси по отношение на Неделчо Рядков с ЕГН **********, общински съветник в Общински съвет – П. и в това му качество, лице заемащо висша публична длъжност по смисъла на чл. 6, ал. 1, т. 32 от ЗПКОНПИ, във връзка с гласуването на Решение № 39 от Протокол № 5 от 10.02.2020 г. на Общински съвет – П..

	НЕ УСТАНОВЯВА конфликт на интереси по отношение на Неделчо Рядков с ЕГН **********, общински съветник в Общински съвет – П. и в това му качество, лице заемащо висша публична длъжност по смисъла на чл. 6, ал. 1, т. 32 от ЗПКОНПИ, във връзка с гласуването на Решение № 6 от Протокол № 3 от 19.12.2019 г. на Общински съвет – П., на Решение № 56 от Протокол № 7 от 31.03.2020 г. на Общински съвет – П. и на Решение № 93 от Протокол № 11 от 25.06.2020 г. на Общински съвет – П., поради липса на частен интерес.

	Препис от решението да се изпрати на Окръжна прокуратура П., с оглед преценка за реализиране на правомощията й по чл. 76, ал. 2 от ЗПКОНПИ.
	
	Препис от решението да се изпрати и на Неделчо Рядков, общински съветник в Общински съвет – П., на основание чл.75, т.1 от ЗПКОНПИ.




	КОМИСИЯ:

			ПРЕДСЕДАТЕЛ:…………….…….……….……/СОТИР ЦАЦАРОВ/

ЗАМЕСТНИК-ПРЕДСЕДАТЕЛ:………………/АНТОН СЛАВЧЕВ/

ЧЛЕН:………………………………..…...../АНТОАНЕТА ЦОНКОВА/

ЧЛЕН:………………………………………..…...../ПЛАМЕН ЙОЦОВ/

ЧЛЕН:…………………………………….……..../СИЛВИЯ КЪДРЕВА/

